JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Iraani ähvardused intensiivistuvad
Iisrael sõlmib diplomaatilisi suhteid
Iraanlase visiit Iisraelis
Iraani president Ibrahim Raisi
ähvardas Armeepäeva paraadil peetud kõnes
hävitada nii Tel Avivi kui Haifa linnad
Iisraeli väikseimagi provokatsiooni korral Iraani praeguse valitsuse vastu.
Iroonilisel moel sattus kõne samale päevale,
kui Iisrael tähistas Holokaustiohvrite mälestuspäeva,
mille toimumist Iraan eitab.
Iraani presidendi väitel on Islamirevolutsiooni vaenlased,
eelkõige sionistlik režiim,
saanud sõnumi Iraani Islamivabariigi relvajõudude jõu kohta, selgitas ta.
President Raisil oli hoog sees, sest samas kõnes nõudis ta sedagi,
et Lähis- ja Kesk-Ida piirkonnas paiknevad välisriikide
ja eelkõige Ameerika väed peaksid sealt võimalikult kiiresti lahkuma,
kuna see on nende endi ja regiooni huvides.
Iisraeli välisminister Eli Cohen külastas Iraani naaberriiki,
Kaspia mere rannikul asuvat Aserbaidžaani,
mis on Iraani kombel šiiitlust tunnustav moslemiriik.
Visiit ärritas eriti Iraani, kes kardab,
et Iisrael kinnitab liiga palju kanda Iraani piiri vahetus läheduses.
Iraani Välisministeeriumi esindaja Nasser Kan'ani
rõhutas esmaspäeval reportereile peetud briifingul
Iraani suhete tugevust Aserbaidžaaniga ja selgitas,
et Iisraeli algatus Bakuule läheneda on osa sionistide üldisest strateegiast
regionaalsete erimeelsuste süvendamiseks.
Iraani esindaja teatel lähtuvad praeguse sionistliku valitsuse
nn rahvuslikud julgeoleku- ja ellujäämisstrateegiad
ebastabiilsuse ja turvatundetuse tekitamises ja õhutamises
kogu Lääne-Aasia piirkonnas ja laiemalt kogu moslemimaailmas.
Iisraeli sihid olid siiski pigem diplomaatilised ja kaubanduslikud,
aga ka sõjalised, sest riigi pealinnas Bakuus
kohtus välisminister Cohen president Ilham Aliyevi
ja välisminister Jeyhun Bayramoviga, kellest viimane
külastas märtsi lõpus Iisraeli, kus avati riigi esimene suursaatkond.
Maadel on ka tugev julgeolekukoostöö
ja Iisrael on Aserbaidžaani jaoks tähtis relvatarnija.
Julgeolekueksperdid on spekuleerinud,
et Iisrael võiks kasutada riigi lennubaase
õhurünnakuks Iraani tuumarajatiste pihta, mida riik on seni siiski eitanud.
Aserbaidžaan on Iisraelile tähtis strateegiline partner
geograafilise asukoha ja fakti tõttu,
et see on ainus šiiitlik moslemiriik, mis on Iisraelis saatkonna avanud,
ütles välisminister Cohen pärast maandumist.
Sidemete tugevdamiseks
kuulus tema delegatsiooni esindajaid 20 Iisraeli ettevõttest,
mis tegutsevad küber- ja kodujulgeoleku
ning vee- ja põllumajanduse vallas.
Enne Aserbaidžaanist lahkumist
vestles Cohen Hiina välisministri Qin Gangiga
Iisraeli ja regionaalsetest muredest Iraani tuumaprogrammi suhtes.
Cohen palus Hiinal kasutada Pekingi ja Teherani vahelisi suhteid
Islamivabariigi vaos hoidmiseks tuumarelvade arendamises.
Iisrael teeb kõik, et Iraanist ei saaks tuumariik, ütles Cohen.
"Iraan on ebastabiilsuse epitsenter
ja selle regionaalne tegevus kahjustab kogu Lähis-Ida.
Kus Iraan ka poleks,
toob ta kaasa vägivalda, terrorismi, vaesust ja viletsust," ütles Cohen.
Hiina on viimasel ajal regioonis aktiviseerunud, vahendades lepingu,
millega Saudi Araabia ja Iraan taastasid diplomaatilised suhted.
Hiina ja Iraan sõlmisid aga kümne aasta eest 25 aastaks
sõprus-, koostöö- ja abilepingu, mis hõlmab ka sõjalist koostööd.
Cohen rääkis esmaspäeval USA vabariiklaste senaatori
Lindsey Grahamiga Lõuna-Carolinast ja selgitas, et maade vahel
on vaja jõulist koostööd Iraani tuumapürgimuse takistamiseks.
Ta rõhutas usutava sõjalise ohu säilitamise tähtsust.
Välisminister Eli Cohenil oli hoog sees,
sest ta avas Iisraeli saatkonna Ashgabatis, Turkmenistanis,
mis asub vaid 17 km kaugusel Iraani piirist.
Cohen oli esimene Turkmenistani külastanud Iisraeli välisminister,
kuigi riikide diplomaatilised ja kaubandussuhted
on eksisteerinud juba 30 aastat.
Enne koduteele asumist vestles Cohen ka riigi uue presidendi
Serdar Berdimuhamedovi ja paljude Turkmenistani ministritega.
Ka sellesse lähenemisse on Iraan suhtunud ülimalt negatiivselt,
väites, et Iisrael püüab islamimaailmas sõpru leida.
Oma kõnes Holokaustiohvrite mälestuspäeval
seostas peaminister Benjamin Netanyahu natside "lõpplahendust",
kus holokausti käigus tapeti kuus miljonit juuti,
Iraani viimatiste ähvardustega Iisraeli hävitamise teemal.
Mineviku võit üksi ei taga tuleviku võitu,
sest võitleme täna visalt kõigi Iraaniga tehtud tuumalepingute vastu,
eriti nendega, mis sillutaksid teed Iraani tuumarelvadele,
ütles Netanyahu.
Saksamaa Välisministeeriumi Lähis- Ida ja Põhja-Aafrika osakonna juht
Tobias Tunkel mõistis eelmise nädala teisipäeval hukka
Iraani presidendi Raisi märkused Tel Avivi ja Haifa hävitamise kohta.
Tema väitel on Iisraeli kogukondade hävitamisega ähvardamine,
eriti Yom HaShoah' päeval,
vastik ja täiesti vastuvõetamatu, ütles ta.
Holokaustiohvrite mälestuspäev, mis langes tänavu kokku
islamimaailma al-Qudsi ehk Jeruusalemma päevaga,
pani ka Londoni palestiinlastest aktivistid oma kõnedes innustuma.
Londoni al-Qudsi päeval esinejad kordasid sama narratiivi,
kus terrorism pole Palestiina vastupanu,
vaid hoopis Iisraeli eksistents. Peaaegu kõigi esinejate väitel
teavad kõik, et Iisrael seisab täna oma viimastel kõikuvatel jalgadel
ja "teeme kõik, et see kukuks kokku kiiremini."
Üks tuntud palestiina aktivist
ütles al-Qudsi päeva meeleavaldusel Londonis,
et kui inimesed ja poliitikud kategooriliselt ei tõde,
et Iisraelil pole õigust eksisteerida,
osalevad nad ise Iisraeli harrastatud rõhumises.
Ta ütles sedagi, et Palestiina toetamine
tähendab palestiinlaste vastupanu toetamist kõigi vahenditega
ja et palestiinlaste vastupanu, mis tahes vormis, pole terrorism,
vaid seda on hoopis Iisraeli olemasolu.
Samal meeleavaldusel
ütles Islami Inimõiguskomisjoni IHRC esindaja Massoud Shajareh
Iisraeli sisemeeleavaldustele viidates, et nüüd teavad kõik,
et see valitsus on kokku varisemas ja kõik mõistavad,
et Iisrael pole riik ega maa, vaid grupp uusasunikke.
"See on palestiinlaste maal uppuv asundus.
Nõuame rahvusvahelistelt tegijatelt
koheselt Iisraeli asundusühiskonna lammutamist.
Rahvaesindaja või mõni poliitik, kes väidab meid esindavat,
ega nõua Iisraeli kohest lammutamist, osaleb Iisraeli rõhumises.
Kui nad väidavad end toetavat kahe riigi lahendust,
osalevad nad Iisraeli rõhumises."
Holokaustiohvrite mälestuspäeval kõlas ka teistsuguseid arvamusi,
sest Iraani endine kroonprints, šahh Mohammed Reza Pahlavi poeg,
samuti Reza Pahlavi, käis Iisraelis.
"Küürose lastest kuni Iisraeli lasteni
ehitame seda tulevikku koos ja sõpruses," teatas Pahlavi Twitteris,
kui maandus Ben Gurioni lennuväljal,
kus teda tervitas visiidi korraldanud Iisraeli luureminister Gila Gamliel.
Prints ja Iraani šahhi poeg ütles oma Iisraeli-visiidi käigus,
et tema arvates poleks mingeid takistusi kahe rahva rahus elamisele.
Printsi visiit Iisraeli iseenesest rõhutab Iisraeli sõnumit
soovi kohta taotleda ühtsust Iraani rahvaga.
Iisraelil ja Iraanil võiks olla vägagi õitsev tulevik,
ütles kukutatud šahhi poeg.
"Oleme väga rõõmsad, et võime siin olla
ja oleme pühendunud töötama rahumeelse ja õitsva tuleviku nimel,
mida meie maade rahvad väärivad."
Sõnum oli soov ja siht ühtsuseks Iisraeli ja Iraani rahvaste vahel,
sest kahel riigil on varemalt olnud ajaloolised suhted,
mis kestsid kaasaegsete riikide ajalgi
ja lõppesid alles 1979. a Islamirevolutsiooni tõttu,
mis tõukas võimult toonase Pärsia šahhi.
Iraani praeguste võimukandjate Iisraeli-vastasuse rõhutamiseks
sõitis prints Pahlavi Ben Gurioni lennujaamast
otse holokaustiohvrite mälestuspäeva tseremooniale Yad Vashemi.
"Minu jaoks on äärmiselt tähtis olla siin Yom HaShoah',
Iisraeli holokausti mälestuspäeval.
Täna ühinen holokausti üleelanute ja nende peredega,
et aidata elus hoida holokaustiohvrite mälestust,"
tõdes endine Iraani kroonprints.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale,
ja praegu eriliselt ka Ukraina rahvale.
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee